ร้านยุ้ยโภชนาตั้งอยู่ข้างร้านราดหน้าข้างแมค จอดรถได้หน้าร้าน ตัวร้านเป็นที่นั่งแอร์ทั้งหมด มีเยอะพอควร จากการสอบถามทราบว่าร้านเปิดทุกวัน 6.00 - 22.00 น. หยุดเดือนละ 2 วันโดยจะมีป้ายติดแจ้งหน้าร้าน เมนูร้านนี้เหมือนร้านข้างๆเกือบหมดเลย ราคาก็พอๆกัน มาครั้งแรกวันนี้ลองไป 2 อย่าง น้ำแข็งฟรี น้ำดื่มไม่ฟรีเหมือนร้านข้างๆ ขวดแก้วขวดละ 5 บาท ขวดพลาสติกขวดละ 10 บาท
- ราดหน้าหมูเส้นใหญ่ 30 บาท ปริมาณพอดี เส้นนิ่ม หมูไม่นุ่มรสชาติทั่วไป ตัวน้ำหนืดดีหอมกลิ่นแป้งนิดๆ ผักกรอบกลางๆ รสชาติของน้ำรู้สึกเลยว่าอร่อยกว่าร้านข้างๆ กลมกล่อมดีกว่า โดยรวมใช้ได้ ให้ 3.4/5
- ข้าวขาหมูเพิ่มไข่ 50 บาท ผักกาดดองหอมนิ่ม ไม่เปรี้ยวเกิน ไข่นิ่มดีไม่แข็ง เนื้อและหนังนิ่มไม่แข็งเช่นกัน รสออกเค็มนิดๆ น้ำจิ้มหวานนำไปหน่อย เนื้อข้าวก็ดีอยู่ โดยรวมอร่อย สมราคา ให้ 3.6/5
เป็นร้านที่นั่งสบายมากๆ เปิดแอร์ทั้งวันไม่ร้อนเลย เมนูหลากหลาย ราคาไม่แพงมาก รสชาติดีกว่าร้านข้างๆแต่ที่นั่งน้อยกว่า การบริการไว ตัวร้านสะอาดกลางๆ ดูวุ่นๆพอกันทั้งสองร้าน ถ้าให้เทียบกัน 2 ร้านข้างรพ.แมคคอร์มิคจะแนะนำร้านนี้มากกว่า